paragraph_text: Vjeruje se da, izuzev Tora, još samo njegov sin Magni ima dovoljno snage da podigne malj Mjollnir. Prema jednoj su ga priči načinila dvojica patuljaka, Sindri i Brokk. Patuljci su bili najvještiji majstori i načinili su sve dragocjenosti u staronordijskomu svijetu. Prema drugoj priči, načinili su ga patuljci Eitri i Brokk za okladu s Lokijem. Naime, nakon što su Ivaldijevi sinovi, također patuljci, načinili bogovima sljedeće dragocjenosti: Odinu koplje Gungnir, a Freyu čarobni brod Skidblandir, Loki se okladio u svoju glavu s Eitrijem i bratom mu Brokkom da ne mogu načiniti svari ljepše od tih. I Eitri odluči pokušati. Stavi mijeh na vatru i naredi bratu da ne prestaje puhati dok on iz vatre ne izvadi ono što je u nju stavio. I bi tako. No, doletje muha na Brokkovo rame i ugrize ga. Ali Brokk nastavi puhati u vatru sve dok Eitri iz nje ne izvuče zlatnoga vepra Gyllenborstija koji će kasnije pripasti Freyu. Potom Eitri stavi zlato u vatru i reče Brokku da nastavi potpirivati bez prekida. I bi tako. No, doletje muha na Brokkov vrat i ugrize ga dvostruko jače no prošli put. Ali Brokk nastavi puhati sve dok Eitri iz nje na izvuče Draupnir, magični prsten koji je kasnije pripao bogu Odinu. Treći put Eitri u vatru stavi željezo i reče Brokku da nastavi s poslom kako je činio i do sada. I bi tako. No, doletje muha i ugrize ga za vjeđu, a krv poteče tako da je Brokk na tren prestao puhati kako bi je otro. Kada je Eitri izvadio Mjollnir, vidjelo se da je držalica prekratka. Ipak, braća su osvojila okladu, a Loki je sačuvao glavu jer bi mu morali dirati i vrat da bi je mogli odvojiti, a kako vrat nije bio dio pogodbe, braća su morala odustati od svoga dobitka, ali mu je zato zašio usta kako bi ga naučio pameti.